ঢাকা মেডিকেল কলেজ হাসপাতালের কোভিড আইসিউতে আগুন, সরাতে গিয়ে তিন রোগীর মৃত্যু
ঢাকা মেডিকেল কলেজ হাসপাতালে কোভিড-১৯ রোগীদের জন্য নির্ধারিত একটি নিবিড় পরিচর্যা কেন্দ্রে আগুন লাগার পর রোগীদের সরিয়ে নেবার সময় তিন জনের মৃত্যু হয়েছে।
এক সংবাদ সম্মেলনে একথা জানিয়েছেন ঢাকা মেডিকেল কলেজের পরিচালক ব্রিগেডিয়ার জেনারেল নাজমুল হক।।
তিনি বলেন, অগ্নিকাণ্ডের ঘটনা ঘটে নতুন ভবনের দ্বিতীয় তলা থাকা আইসিইউতে। প্রচণ্ড ধোঁয়ার সৃষ্টি হলে রোগীদের সরিয়ে নিতে শুরু করা হয়।
মি. হক জানান, বুধবার সকাল ৮টার দিকে আগুন লাগার বিষয়টি জানতে পারেন তারা। সেসময় ওই ইউনিটে ১৪ জন রোগী ছিলেন। এদের সবাইকে স্থানান্তর করা হয়। স্থানান্তরের সময় গুরুতর অসুস্থ তিন জন রোগী মারা যায়। বাকিরা এখনো চিকিৎসাধীন রয়েছে।
তবে তাদের মধ্যে কেউই আগুনে পুড়ে হতাহত হননি বলে জানিয়েছেন তিনি।
মি. হক বলেন, হাইফ্লো নেজাল ক্যানোলা নামে একটি যন্ত্র আগুনে পোড়া অবস্থায় পাওয়া গেছে। ধারণা করা হচ্ছে, এই যন্ত্রটি থেকেই আগুনের সূত্রপাত হয়েছে।
"এই যন্ত্রে যে রাসায়নিক থাকে তা অত্যন্ত দাহ্য পদার্থ," তিনি বলেন।
এদিকে রোগীদের স্থানান্তরের সময় অক্সিজেনের সুব্যবস্থা ছিল না বলে যে অভিযোগ উঠেছে সেটি সত্য নয় বলে জানান তিনি।
তিনি বলেন, রোগীদেরকে অক্সিজেন এবং ভেন্টিলেটরের সুব্যবস্থা নিশ্চিত করার পরেই তাদেরকে স্থানান্তর করা হয়েছে।
নিহত তিনজনেই নিবিড় পরিচর্যাকেন্দ্রে ভেন্টিলেশনে থাকা রোগী ছিলেন। তারা সবাই কোভিড আক্রান্ত ছিলেন।
এ ঘটনায় একটি তদন্ত কমিটি গঠন করা হয়েছে বলেও জানান তিনি।
আগুন লাগার পর রোগীদেরকে পুরাতন বার্ন ইউনিট ভবনের আইসিইউ, নতুন ভবনের সিসিইউসহ বিভিন্ন ওয়ার্ডে সরিয়ে নেয়া হয়েছে।
এসময় আইসিউর অনেক জীবন রক্ষাকারী যন্ত্রপাতির নষ্ট হয়ে ব্যাপক ক্ষতি হয়।
দমকলের কয়েকটি ইউনিট ঘটনাস্থলে গিয়েছে। আগুন এখন নিয়ন্ত্রণে আছে বলে জানা যাচ্ছে।
যেভাবে বিবর্তিত হয়েছিল শেখ মুজিবের রাজনৈতিক দর্শন
ট্রাম্পের পক্ষে 'প্রভাব খাটানোর কর্মসূচীতে' সায় ছিল পুতিনের
ভারতের গণতন্ত্র কি 'নির্বাচিত স্বৈরতন্ত্রের' স্তরে নেমে গেছে?

ঢাকা মেডিকেল কলেজ হাসপাতালে কোভিড-১৯ রোগীদের জন্য নির্ধারিত একটি নিবিড় পরিচর্যা কেন্দ্রে আগুন লাগার পর রোগীদের সরিয়ে নেবার সময় তিন জনের মৃত্যু হয়েছে।